Aardklop: Waar is die Afrikaanse leiers?V.l.n.r. is die joernalis Jan-Jan Joubert, advokaat Lennit Max van die VF Plus en die meningstukskrywer Alida Kok saam met Waldimar Pelser. (Foto: Esté Meyer Jansen/Maroela Media) Waar is die helderdenkende leier van die hedendaagse Afrikaner? Is die Afrikaner nog ŉ gemeenskap met werklike politieke mag? Waldimar Pelser, aanbieder van Verslag op kykNET, het Donderdag dié vrae saam met ŉ paneel kundiges tydens die Aardklop-opwipfees in die FAK se liedjietuin by die Voortrekkermonument deurgetrap. Pelser se gespreksgenote was Jan-Jan Joubert, gesoute politieke skrywer; Alida Kok, ŉ meningsvormer; en Lennit Max, die VF Plus se burgemeesterskandidaat vir Kaapstad. Die paneel was dit eens dat Afrikaners en Afrikaansesprekendes beslis ŉ hunkering het na ŉ leier, en hulle soek ŉ goeie leier, maak nie saak in watter soort verpakking die persoon kom nie. Of daar egter tans so ŉ persoon is wat dié bevolkingsgroep kan inspireer om te verenig, was debatteerbaar. “Taal gee identiteit. As jy mors met ŉ volk se taal dan kry jy weerstand want jy mors met sy identiteit,” was Max se mening. Hy het bygevoeg hy is gereed om leierskap te bied. “Mandela was ŉ goeie voorbeeld van ŉ leier wat die hele Suid-Afrika agter een ideaal verenig het. Die ANC het egter nou ander taalgroepe en bevolkingsroepe vervreem. Ons sal ons taal en kultuur moet beskerm en bewaar vir ons nageslag.” Joubert het gewaarsku teen leierskapposisies wat mense slegs mobiliseer op grond van ras. “Daar is baie mense wat hulle self as leiers wil aanstel, maar jy moet ligloop want jou volgelinge kan maar moeilik wees.” Op die vraag of Afrikaansprekendes enige politieke mag het, het Joubert gesê dat hulle as ŉ stemblok van groot waarde vir ŉ politieke party is. “Afrikaanse kiesers gaan stem nog, en hulle doen dit in groot getalle.” Kok het opgemerk dat daar tans sterk leierskap onder Afrikaanssprekendes op die gebied van die burgerlike samelewing is. “Ek dink op politieke gebied soek ons almal in Suid-Afrika na ŉ tegnokraat wat die knoop kan deurhak, maar dan is daar die moeilike definieerbare iets wat ŉ leier ook oor moet beskik; noem dit hoop, visie of ŉ gedagte. Ons soek ook daarna.” Kok meen die fokus skuif toenemend na die burgerlike samelewing hoewel Afrikaners nie kan besluit om heeltemal buite die politiek te beweeg in ŉ parallelle stelsel nie. “Ons moet steeds stem sodat ons toegang tot die politieke stelsel kan hê. ŉ Politieke stelsel kan in elke geval nie vernuwing bring nie, dit kom gewoonlik uit ŉ land se mense.”